CELEX: E2017C0036
Language: et
Date: 2017-02-10 00:00:00
Title: EFTA järelevalveameti otsus nr 36/17/COL, 10. veebruar 2017, milles käsitletakse Euroopa Majanduspiirkonna lepingu XIII lisa punktis 66n nimetatud õigusakti (Euroopa Parlamendi ja nõukogu 20. veebruari 2008. aasta määrus (EÜ) nr 216/2008, mis käsitleb tsiviillennunduse valdkonna ühiseeskirju ja millega luuakse Euroopa Lennundusohutusamet ning tunnistatakse kehtetuks nõukogu direktiiv 91/670/EMÜ, määrus (EÜ) nr 1592/2002 ning direktiiv 2004/36/EÜ; muudetud kujul) ja selle rakenduseeskirjade tõhusa järgimisega seotud puudusi koolitusorganisatsiooni Hellenic Aviation Training Academy (HATA) välja antud tunnistuste ja nende alusel välja antud osa 66 kohaste lubade osas [2017/457]

16.3.2017   
            
            
               ET
            
            
               Euroopa Liidu Teataja
            
            
               L 71/20
            
         EFTA JÄRELEVALVEAMETI OTSUS
   nr 36/17/COL,
   10. veebruar 2017,
   milles käsitletakse Euroopa Majanduspiirkonna lepingu XIII lisa punktis 66n nimetatud õigusakti (Euroopa Parlamendi ja nõukogu 20. veebruari 2008. aasta määrus (EÜ) nr 216/2008, mis käsitleb tsiviillennunduse valdkonna ühiseeskirju ja millega luuakse Euroopa Lennundusohutusamet ning tunnistatakse kehtetuks nõukogu direktiiv 91/670/EMÜ, määrus (EÜ) nr 1592/2002 ning direktiiv 2004/36/EÜ; muudetud kujul) ja selle rakenduseeskirjade tõhusa järgimisega seotud puudusi koolitusorganisatsiooni Hellenic Aviation Training Academy (HATA) välja antud tunnistuste ja nende alusel välja antud osa 66 kohaste lubade osas [2017/457]
   EFTA JÄRELEVALVEAMET,
   
      võttes arvesse Euroopa Majanduspiirkonna lepingu (edaspidi „EMP lepingu“) XIII lisa punktis 66n nimetatud õigusakti,
      
         Euroopa Parlamendi ja nõukogu määrus (EÜ) nr 216/2008, 20. veebruar 2008, mis käsitleb tsiviillennunduse valdkonna ühiseeskirju ja millega luuakse Euroopa Lennundusohutusamet ning tunnistatakse kehtetuks nõukogu direktiiv 91/670/EMÜ, määrus (EÜ) nr 1592/2002 ning direktiiv 2004/36/EÜ; (1) muudetud kujul (edaspidi „õigusakt“),
      mida on kohandatud EMP lepinguga selle protokolli nr 1 alusel, eriti kõnealuse õigusakti artikli 11 lõiget 2,
   
   võttes arvesse EFTA riikide alalise komitee 26. oktoobri 2012. aasta otsuse nr 3/2012/SC (millega kehtestatakse menetlused komiteede jaoks, kes abistavad EFTA järelevalveametit EFTA riikide vahelise järelevalveameti ja kohtu asutamist käsitleva lepingu protokolli nr 1 artiklis 3 sätestatud ülesannete täitmisel) artiklit 5,
   olles konsulteerinud lennuohutuskomiteega
   ning arvestades järgmist:
   
               (1)
            
            
               Euroopa Lennundusohutusamet (edaspidi „amet“) korraldas 2014. aasta veebruaris Kreeka tsiviillennundusameti (Hellenic Civil Aviation Authority, edaspidi „HCAA“) lennukõlblikkuse standardimise kontrolli (AIR.EL.02.2014). Kõnealuse kontrolli käigus tegi amet vastavalt komisjoni rakendusmäärusele (EL) nr 628/2013 (2) kindlaks rikkumise, mille õigeaegne kõrvaldamata jätmine võib tekitada ohutusprobleemi (D-klassi puudus).
            
         
               (2)
            
            
               Kõnealune rikkumine hõlmas väidetavat pettust seoses eksamitega, mille korraldajaks oli osa 147 kohaselt serditud lennundustehniliste töötajate koolitusorganisatsioon Hellenic Aviation Training Academy (edaspidi „HATA“), kellele oli välja antud koolitusluba nr EL.147.0007. Ohutusprobleem tõstatati seoses sellega, et õhusõiduki hooldustöödeks volitatud lennundustehnilistele töötajatele võidi HATA-lt väidetavalt ebaseaduslikel alustel saadud tunnistuste põhjal välja anda komisjoni määruse (EL) nr 1321/2014 (3) III lisa (osa 66) kohaseid lube ning et asjaomased lennundustehnilised töötajad kasutavad oma õigusi ja annavad välja hooldustõendeid, ilma et neil oleks õhusõidukitega seotud vajalikke põhiteadmisi.
            
         
               (3)
            
            
               HCAA tunnistas 26. veebruaril 2014 kehtetuks HATA-le välja antud sertifikaadi ja teatas kõikide liikmesriikide pädevatele asutustele, et HATA võib olla tunnistusi välja andnud ebaseaduslikel alustel.
            
         
               (4)
            
            
               3. juulil 2014 leppisid amet ja HCAA kokku parandusmeetmete kavas, mis muu hulgas hõlmas nii liikmesriikide pädevate asutuste poolt osa 66 kohaste lubade väljaandmiseks kasutatud tunnistuste uurimist kui ka selliste tunnistuste uurimist, mille alusel osa 66 kohaseid lube ei ole veel välja antud.
            
         
               (5)
            
            
               9. detsembril 2014 andis amet välja ohutusteabealase dokumendi (Safety Information Bulletin) SIB nr 2014-32, milles teatatakse võimalikust ohutusprobleemist seoses pettusega, mis HATA korraldatud eksamil väidetavalt aset leidis, ja soovitatakse liikmesriikide pädevatele asutustele konkreetseid meetmeid kõnealuse olukorra lahendamiseks.
            
         
               (6)
            
            
               Aprillis 2016 korraldas amet HCAA-s veel ühe standardimiskontrolli. Kõnealuse kontrolli käigus vaatas amet läbi kokkulepitud parandusmeetmete kava ja leidis, et HCAA ei ole suutnud kokkulepitud meetmeid enne kokkulepitud kuupäevi piisaval määral rakendada. Seetõttu esitas amet 2016. aasta mais kooskõlas rakendusmääruse (EL) nr 628/2013 artikli 22 lõikega 3 HCCA-le täiendava aruande.
            
         
               (7)
            
            
               Kuna HCAA ei ole HATAt piisavalt uurinud, et teha kindlaks kõnealuse organisatsiooni poolt väidetavalt toime pandud pettus, ega nõuetekohaselt uurinud HATA tunnistuste alusel välja antud osa 66 kohaseid lube, on võimalik ohutusprobleem praeguseni kõrvaldamata. Probleemid on tekkinud seoses tunnistustega, mille HATA on välja andnud tehniliste moodulitega (moodulid 7, 11, 12, 13, 14, 15, 16 ja 17) seotud põhiteadmiste eksamite sooritamise kohta.
            
         
               (8)
            
            
               Eespool kirjeldatut arvesse võttes soovitas amet mitte enam kohaldada määruse (EÜ) nr 216/2008 artikli 11 lõiget 1 selliste tunnistuste suhtes, mille HATA on välja andnud tehniliste moodulitega seotud põhiteadmiste eksami sooritamise kohta, ega selliste osa 66 kohaste lubade suhtes, mille liikmesriikide pädevad asutused on välja andnud eespool nimetatud tunnistuste alusel. Lisaks peavad kõnealused pädevad asutused ohutusriskide kõrvaldamiseks võtma asjakohaseid parandus- ja kaitsemeetmeid.
            
         
               (9)
            
            
               19. detsembril 2016 otsustas Euroopa Komisjon, et tehniliste moodulitega seotud põhiteadmiste eksami sooritamist tõendavad tunnistused, mille koolitusorganisatsioon Hellenic Aviation Traininig Academy (HATA) on välja andnud vastavalt määruse (EL) nr 1321/2014 punkti 147.A.145 alapunkti a alapunktile 4 ja IV lisa (osa 147) III liitele ning mille taotlejad on esitanud pädevale asutusele täiendava dokumendina osa 66 kohase loa saamiseks vastavalt kõnealuse määruse III lisa (osa 66) punktile 66.B.100, ei vasta täielikult määruse (EÜ) nr 216/2008 nõuetele (4).
            
         
               (10)
            
            
               Seoses sellega on Euroopa Komisjon samuti otsustanud, et osa 66 kohased lennundustehnilise töötaja load, mille on välja andnud ELi liikmesriikide pädevad asutused vastavalt määruse (EL) nr 1321/2014 III lisale (osa 66) tehniliste moodulitega seotud põhiteadmiste eksami sooritamist tõendavate selliste tunnistuste alusel, mille HATA on välja andnud vastavalt kõnealuse määruse punkti 147.A.145 alapunkti a alapunktile 4 ja IV lisa (osa 147) III liitele, ei vasta täielikult määruse (EÜ) nr 216/2008 nõuetele.
            
         
               (11)
            
            
               Seetõttu on vaja, et EFTA järelevalveamet võtaks vastu sellekohase otsuse osa 66 kohaste lennundustehnilise töötaja lubade kohta, mille on välja andnud EFTA riikide pädevad asutused, ning et EFTA riigid võtaksid parandusmeetmeid, et tagada tekkinud olukorras nõuetekohane ohutustase.
            
         
               (12)
            
            
               Kooskõlas määruse (EÜ) nr 216/2008 artikliga 11 tuleb kõikidele EFTA riikidele teatada EFTA järelevalveameti otsusest kõnealuste tunnistuste tunnustamise ja pädevate asutuste võetavate parandus- ja kaitsemeetmete kohta,
            
         ON VASTU VÕTNUD KÄESOLEVA OTSUSE:
   Artikkel 1
   Kohaldamisala
   Määruse (EÜ) nr 216/2008 ja selle rakenduseeskirjade nõudeid ei ole täielikult järgitud järgmiste dokumentide puhul:
   
                
            
            
               osa 66 kohased lennundustehnilise töötaja load, mille on välja andnud pädevad asutused vastavalt määruse (EL) nr 1321/2014 III lisale (osa 66) tehniliste moodulitega seotud põhiteadmiste eksami sooritamist tõendavate selliste tunnistuste alusel, mille koolitusorganisatsioon Hellenic Aviation Training Academy on välja andnud vastavalt kõnealuse määruse punkti 147.A.145 alapunkti a alapunktile 4 ja IV lisa (osa 147) III liitele.
            
         Artikkel 2
   Parandusmeetmed
   1.   EFTA riikide pädevad asutused, kes on välja andnud osa 66 kohased lennundustehnilise töötaja load, mille aluseks on tehniliste moodulitega seotud põhiteadmiste eksami sooritamist tõendavad tunnistused, mille on välja andnud HATA, peavad kolme kuu jooksul pärast käesoleva otsuse teatavakstegemist ümber hindama kõik asjaomased osa 66 kohased load, võttes arvesse ameti poolt 9. detsembril 2014 välja antud ohutusteabealases dokumendis (Safety Information Bulletin) EASA SIB nr 2014-32 (viimane läbivaadatud versioon) sätestatud soovitusi.
   2.   Pärast eespool nimetatud ümberhindamist peavad EFTA riikide pädevad asutused tegema järgmist:
   
               a)
            
            
               artikli 1 kohaselt põhjendatud juhtudel osa 66 kohast luba vastavalt III lisa (osa 66) punktile 66.B.500 vajaduse korral piirama, selle peatama või kehtetuks tunnistama ning
            
         
               b)
            
            
               kõikidel juhtudel esitama EFTA järelevalveametile ja ametile ümberhindamise tulemused.
            
         Artikkel 3
   Jõustumine
   Käesolev otsus on adresseeritud EFTA riikidele ja jõustub selle avaldamise päeval.
   
      Brüssel, 10. veebruar 2017
      
         
            EFTA järelevalveameti nimel
         
         
            kolleegiumi liige
         
         Helga JÓNSDÓTTIR
         
            direktor
         
         Carsten ZATSCHLER
      
   
   
      (1)  ELT L 79, 19.3.2008, lk 1.
   
      (2)  EMP lepingu XIII lisa punktis 66qa nimetatud õigusakt (komisjoni rakendusmäärus (EL) nr 628/2013, 28. juuni 2013, milles käsitletakse Euroopa Lennundusohutusameti töömeetodeid standardimiskontrollide korraldamisel ning Euroopa Parlamendi ja nõukogu määruse (EÜ) nr 216/2008 eeskirjade kohaldamise järelevalvel ning millega tunnistatakse kehtetuks komisjoni määrus (EÜ) nr 736/2006 (ELT L 179, 29.6.2013, lk 46)).
   
      (3)  EMP lepingu XIII lisa punktis 66q nimetatud õigusakt (komisjoni määrus (EL) nr 1321/2014, 26. november 2014, õhusõidukite ja lennundustoodete ning nende osade ja seadmete jätkuva lennukõlblikkuse ning sellega tegelevate organisatsioonide ja isikute sertifitseerimise kohta (ELT L 362, 17.12.2014, lk 1)).
   
      (4)  Vt komisjoni 19. detsembri 2016. aasta otsus (EL) 2016/2357, milles käsitletakse Euroopa Parlamendi ja nõukogu määruse (EÜ) nr 216/2008 ja selle rakenduseeskirjade tõhusa järgimisega seotud puudusi koolitusorganisatsiooni Hellenic Aviation Training Academy (HATA) välja antud tunnistuste ja nende alusel välja antud osa 66 kohaste lubade osas (ELT L 348, 21.12.2016, lk 72).